ધીરજ પુત્રોના ચહેરાના ભાવ જોવા માટે ફક્ત પળભર અટક્યો હતો. એ આગળ બોલ્યો, ‘તો હવે આપણા ઘરે મહેમાન આવે ત્યારે તમને બધાંને સંકડાશ વેઠવી પડે છે એ સમસ્યા તો ઊભી ને ઊભી રહે છે. એથી મારું તમને એ સૂચન છે કે મેં તમને આપેલા રૂપિયામાંથી તમે બંનેય અલગપણે સ્વપસંદગીનો સ્વતંત્ર ફ્લૅટ લઈ લ્યો.’ અનિલ-મિલન એકબીજાનાં મોઢાં તાકવા માંડયા. ક્યાં નારણપુરાનો રૂપિયા એક કરોડની કિંમતનો ત્રણ બૅડરૂમ-હૉલ-કીચનનો આલિશાન-લકઝુરિયસ ફ્લૅટ અને ક્યાં રૂપિયા ત્રીસ લાખ ! એટલામાં તો પોશ એરિયામાં માંડ એક બેડરૂમ-હૉલ-કીચનનો ફ્લૅટ માત્ર આવે, ફર્નિચર-રંગરોગાનના તો જે થાય એ જુદા.